b'\n_START_ARTICLE_\nPaschen-Backov pojav\n_START_PARAGRAPH_\nPaschen-Backov pojav je poseben primer Zeemanovega pojava, ki ga opa\xc5\xbeamo samo v zelo mo\xc4\x8dnem magnetnem polju. Ka\xc5\xbee se v dodatni cepitvi spektralnih \xc4\x8drt, ki je ne opazimo v \xc5\xa1ibkem polju.._NEWLINE_Imenuje se po dveh nem\xc5\xa1kih fizikih Friedrichu Paschenu (1865 \xe2\x80\x93 1947) in Ernstu Backu (1881 \xe2\x80\x93 1959)._NEWLINE_Pojav se ka\xc5\xbee v dodatni cepitvi spektralnih \xc4\x8drt v prisotnosti mo\xc4\x8dnega magnetnega polja. Nastane takrat, ko je zunanje magnetno polje dovolj mo\xc4\x8dno, da se poru\xc5\xa1i sklopitev tirnih in spinskih vrtilnih koli\xc4\x8din. Obe vrtilni koli\xc4\x8dini postaneta mo\xc4\x8dneje povezani (sklopljeni) s smerjo zunanjega magnetnega polja. V \xc5\xa1ibkem magnetnem polju vektorja spinske in tirne vrtilne koli\xc4\x8dine ka\xc5\xbeeta precesijo, ki ni povezana z zunanjim magnetnim poljem._NEWLINE_Kadar pa je zunanje polje mo\xc4\x8dno (velikostni red B > 1 T) postane sklopitev magnetnega momenta z zunanjim poljem mo\xc4\x8dnej\xc5\xa1a kot pa je spinsko tirna sklopitev. Tako skupni spin  S \\, in skupna tirna vrtilna koli\xc4\x8dina  L \\, nista ve\xc4\x8d sklopljena v skupno vrtilno koli\xc4\x8dino  J \\,, ampak pri\xc4\x8dneta precesirati okoli smeri zunanjega magnetnega polja._NEWLINE_Paschen Backov pojav je torej posledica poru\xc5\xa1itve sklopljenosti spinskih S \\, in tirnih  L \\, vrtilnih koli\xc4\x8din zaradi mo\xc4\x8dnega zunanjega magnetnega polja. Vpliv spinske vrtilne koli\xc4\x8dine postane zanemarljiv._NEWLINE_Mo\xc4\x8dno magnetno polje je v tem primeru tisto, ki povro\xc4\x8di, da je razcep ve\xc4\x8dji kot je razcep, ki nastane zaradi obi\xc4\x8dajnega spinsko tirnega razcepa spektralnih \xc4\x8drt. Meja, pri kateri pride do tega, je odvisna od vrste snovi, katere spekter opazujemo.'